NGOs internazzjonali, f'laqgħa li kellhom mal-Prim Ministru, talbuh biex jordna inkjesta pubblika u indipendenti dwar il-qtil ta' Caruana Galizia Organizzazzjonijiet li jaħdmu favur il-libertà tal-istampa u tal-espressjoni talbu inkjesta pubblika u indipendenti oħra biex tiddetermina jekk il-qtil ta’ Daphne Caruana Galizia setgħetx kienet evitata. Il-ħames NGOs ħadu dan il-messaġġ direttament lill-Prim Ministru Joseph Muscat hekk kif illum waranofsinhar iltaqgħu miegħu u ma’ uffiċjali oħra tal-Gvern f’Kastilja. Għall-ewwel parti tal-laqgħa kienet mistiedna wkoll il-midja, fejn l-organizzazzjonijiet saħqu li sena wara l-assassinju, apparti l-arrest tat-tliet persuni li wettqu l-qtil, għadu ma kienx hemm riżultati b’saħħithom li ħarġu mill-investigazzjoni. Huma wrew it-tħassib tagħhom ukoll għall-fatt li minkejja li nqatlet, Dahne Caruana Galizia għadha qed tiġi vvilifikata u għamlu referenza partikolari għat-tneħħija kontinwa tal-‘mafkar’ minn quddiem il-Qorti, anke dan il-lejl stess, meta tneħħew il-messaġġi u l-fjuri li tpoġġew minnhom. Fi kliemhom, dan hija “mibegħda mmanifatturata” kontra l-ġurnalista maqtula. Għalhekk ħeġġew lill-Ministru Owen Bonnici biex jippermetti li jitpoġġew il-fjuri u x-xemgħat sakemm issir ġustizzja. Min-naħa tiegħu l-Prim Ministru qal li se jżomm lura milli jitkellem biex ma jippreġudikax l-investigazzjoni imma tenna li hu kommess li dan il-każ ikun solvut. Huwa insista li mhux qed jeskludi inkjesta pubblika wara li l-investigazzjoni tkun konkluża. L-NGOs jinsabu f’Malta hekk kif għada jaħbat l-ewwel anniversarju mill-qtil ta’ Daphne Caruana Galizia. L-organizzazzjonijiet qed jiltaqgħu wkoll ma’ rappreżentanti tas-soċjetà ċivili u se jkunu qed jorganizzaw konferenza tal-aħbarijiet konġunta fi tmiem iż-żjara tagħhom f’Malta. L-organizzazzjonijiet huma: